送江子
作者：周紫芝
朝代：宋

paragraphs: 六朝固陵夷，佳士亦間出。
風流數後來，諸江有人物。
總持偉文采，文通頗超越。
清忠若休映，對賊能抵突。
定知蘇屬國，不爲延明屈。
斯人黄卷中，願見未可必。
誰知有來雲，遂入諸子室。
相從忽三年，不見無十日。
人生會相别，此别殊慘慄。
相望渺江湖，時危盗如櫛。
願言加餐飯，栖遲且蓬蓽。
時來亦騰騫，安用苦密勿。
尺素倘可通，公當念伊鬰。